CELEX: 31996R0216
Language: hr
Date: 1996-02-05 00:00:00
Title: Uredba Komisije (EZ) br. 216/96 od 5. veljače 1996. o utvrđivanju pravila postupka žalbenih vijeća Ureda za usklađivanje na unutarnjem tržištu (žigovi i dizajni)

17/Sv. 001
            
            
               HR
            
            
               Službeni list Europske unije
            
            
               116
            
         31996R0216
   
               L 028/11
            
            
               SLUŽBENI LIST EUROPSKE UNIJE
            
            
               05.02.1996.
            
         
      UREDBA KOMISIJE (EZ) br. 216/96
   od 5. veljače 1996.
   o utvrđivanju pravila postupka žalbenih vijeća Ureda za usklađivanje na unutarnjem tržištu (žigovi i dizajni)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 40/94 od 20. prosinca 1994. o žigu Zajednice (1), kako je izmijenjena Uredbom (EZ) br. 3288/94 (2), a posebno njezin članak 140. stavak 3.,
   budući da se Uredbom (EZ) br. 40/94 (dalje u tekstu „Uredba”) propisuje novi sustav žigova koji omogućuje da se žig koji ima učinak na cijelom području Zajednice, stekne na temelju prijave Uredu za usklađivanje na unutarnjem tržištu (žigovi i dizajni) („Ured”);
   budući da u tu svrhu Uredba osobito sadrži odredbe potrebne za postupak koji prethodi registraciji žiga Zajednice, kao i upravljanju žigovima Zajednice, za žalbe na odluke Ureda te postupke vezano za opoziv ili ništavost žiga Zajednice;
   budući da su prema članku 130. Uredbe žalbena vijeća odgovorna za odlučivanje o žalbama na odluke ispitivača, Odjela za prigovore, Odjela za upravljanje žigovima i pravne poslove te Odjela za poništaje;
   budući da glava VII. Uredbe sadrži osnovna načela u vezi sa žalbama na odluke ispitivača, Odjela za prigovore, Odjela za upravljanje žigovima i pravne poslove te Odjela za poništaje;
   budući da glava X. Uredbe Komisije (EZ) br. 2868/95 od 13. prosinca 1995. o provedbi Uredbe Vijeća br. 40/94 o žigu Zajednice (3) sadrži provedbena pravila za glavu VII. Uredbe;
   budući da ova Uredba nadopunjuje ta druga pravila, osobito u vezi s organizacijom vijeća te usmenim postupkom;
   budući da bi prije početka svake radne godine tijelo osnovano u tu svrhu trebalo utvrditi plan raspodjele poslova između žalbenih vijeća; budući da bi pri tome navedeno tijelo trebalo primjenjivati objektivna mjerila kao što su razredi proizvoda i usluga ili početna slova imena podnositelja žalbe;
   budući da bi se radi lakšeg postupanja i rješavanja žalbi trebao odrediti izvjestitelj za svaki predmet, koji bi među ostalim trebao biti odgovoran za pripremu priopćenja strankama te sastavljanje nacrta odluka;
   budući da stranke u postupcima pred žalbenim vijećima možda nisu u mogućnosti ili nisu voljne istaknuti pitanja od općeg interesa vezana za predmet u tijeku pred žalbenim vijećima; budući da bi stoga žalbena vijeća trebala imati ovlasti da na vlastiti zahtjev ili zahtjev predsjedatelja pozovu predsjednika Ureda, u svrhu davanja mišljenja na pitanja od općeg interesa u vezi s predmetom u tijeku pred žalbenim vijećem;
   budući da su mjere predviđene ovom Uredbom u skladu s mišljenjem Odbora, ustanovljenog prema članku 141. Uredbe,
   DONIJELA JE OVU UREDBU:
   Članak 1.
   Dodjela dužnosti i tijelo nadležno za dodjelu
   1.   Prije početka svake radne godine dužnosti se dodjeljuju žalbenim vijećima prema objektivnim kriterijima, te se imenuju članovi svakog od vijeća i njihovi zamjenici. Svaki član žalbenog vijeća može biti imenovan kao član ili zamjenik u nekoliko žalbenih vijeća. Ove se mjere, prema potrebi, mogu izmijeniti tijekom dotične radne godine.
   2.   Mjere iz stavka 1. poduzima nadležno tijelo koji čine predsjednik Ureda kao predsjedatelj, potpredsjednik Ureda zadužen za žalbena vijeća, predsjedatelji žalbenih vijeća i tri druga člana žalbenih vijeća izabrani od strane svih članova tih vijeća, s iznimkom predsjedatelja, za dotičnu radnu godinu. Nadležno tijelo može valjano raspravljati jedino ako je prisutno barem pet njegovih članova, uključujući predsjednika ili potpredsjednika Ureda i dvojice predsjedatelja žalbenih vijeća. Odlučuje se većinom glasova. Ukoliko je rezultat glasovanja neriješen, odlučuje glas predsjedatelja. Tijelo može samostalno utvrditi unutarnji poslovnik.
   3.   Tijelo iz stavka 2. odlučuje u slučaju sukoba u vezi s dodjelom dužnosti između različitih žalbenih vijeća.
   4.   Prije nego što se osnuje više od tri žalbena vijeća, tijelo iz stavka 2. čine predsjednik Ureda u ulozi predsjedatelja, potpredsjednik Ureda zadužen za žalbena vijeća, predsjedatelj ili više predsjedatelja već osnovanih žalbenih vijeća te još jedan od članova žalbenih vijeća izabran od strane svih članova vijeća, s iznimkom jednog ili više predsjedatelja, za dotičnu radnu godinu. Tijelo može valjano raspravljati jedino ako su prisutna najmanje tri člana tijela, uključujući predsjednika ili potpredsjednika Ureda.
   Članak 2.
   Zamjena članova
   1.   Razlozi za zamjenu zamjenicima su dopust, bolovanje, neodgodive obaveze te razlozi za izuzeće iz članka 132. Uredbe.
   2.   Svaki član koji zahtijeva da ga se zamijeni zamjenikom mora bez odgađanja o svojoj spriječenosti obavijestiti predsjedatelja vijeća.
   Članak 3.
   Izuzeće i prigovor
   1.   Ako vijeće ima opravdan razlog za izuzeće ili prigovor prema članku 132. stavku 3. Uredbe, koji ne potječe od samog člana ili bilo koje od stranaka u postupku, primjenjuje se postupak iz članka 132. stavka 4. Uredbe.
   2.   Od dotičnog člana traži se mišljenje o mogućem razlogu izuzeća ili prigovora.
   3.   Prije donošenja odluke o poduzimanju mjera prema članku 132. stavku 4. Uredbe, neće se poduzimati daljnji postupci u predmetu.
   Članak 4.
   Izvjestitelji
   1.   Predsjednik svakog vijeća za svaku žalbu imenuje člana svog vijeća ili sebe kao izvjestitelja.
   2.   Izvjestitelj provodi prethodno ispitivanje žalbe. Može, podložno uputama predsjedatelja vijeća, pripremiti priopćenja strankama. Priopćenja potpisuje izvjestitelj u ime vijeća.
   3.   Izvjestitelj priprema interne sastanke vijeća te usmeni postupak.
   4.   Izvjestitelj sastavlja nacrte odluka.
   Članak 5.
   Prijamni uredi
   1.   Za žalbena vijeća osnivaju se prijamni uredi. Tajnici ureda odgovorni su za obavljanje poslova u prijamnim uredima. Jednog od tajnika može se imenovati za višeg tajnika.
   2.   Tijelo predviđeno člankom 1. stavkom 2. može povjeriti tajnicima obavljanje dužnosti koje ne predstavljaju pravne ili tehničke poteškoće, osobito u vezi sa zastupanjem, podnošenjem prijevoda, pregledavanjem spisa i obavijestima.
   3.   Tajnik podnosi predsjedatelju dotičnog vijeća, izvještaj o dopustivosti svake nove podnesene žalbe.
   4.   Zapisnik o usmenom postupku i izvođenju dokaza sastavlja tajnik, ili ako se s tim složi predsjednik Ureda, neki drugi službenik Ureda kojeg odredi predsjedatelj vijeća.
   Članak 6.
   Promjene u sastavu vijeća
   1.   Ako se nakon usmenog postupka promijeni sastav vijeća, stranke u postupku se obavješćuju da će se na zahtjev bilo koje od stranaka održati novi usmeni postupak pred vijećem u novom sastavu. Novi usmeni postupak održava se i u slučaju da to zatraži novi član te ako se s time suglase drugi članovi vijeća.
   2.   Novog člana privremena odluka koja je već donesena obvezuje u jednakoj mjeri kao i ostale članove.
   3.   Ako je član, kada je vijeće već donijelo konačnu odluku, i dalje spriječen postupati, ne zamjenjuje ga se zamjenikom. Ako se radi o spriječenosti predsjedatelja, u njegovo ime odluku potpisuje član dotičnog vijeća s duljim stažem, odnosno u slučaju da članovi imaju jednako dugačak staž, stariji od dvojice.
   Članak 7.
   Spajanje žalbenih postupaka
   1.   Ako je podneseno nekoliko žalbi na istu odluku, o tim žalbama odlučuje se u okviru istog postupka.
   2.   Ako su žalbe podnesene na različite odluke, te su sve dodijeljene na odlučivanje jednom vijeću u istom sastavu, to Vijeće može odlučivati o žalbama u okviru spojenih postupaka ako su suglasne sve stranke.
   Članak 8.
   Vraćanje prvostupanjskom tijelu
   Ako je u prvostupanjskom postupku, čija odluka je predmet žalbe, došlo do bitnih povreda pravila postupka, vijeće ukida takvu odluku i, ako nema razloga koji to sprečavaju, vraća predmet prvostupanjskom tijelu ili sam odlučuje o predmetu.
   Članak 9.
   Usmeni postupak
   1.   Ako je predviđen usmeni postupak, vijeće osigurava da su stranke prije saslušanja dostavile sve relevantne podatke i isprave.
   2.   Kada poziva stranke da pristupe usmenom postupku, vijeće može priložiti priopćenje u kojem ukazuje pažnju na sadržaj od posebnog značenja ili činjenicu da određena pitanja više nisu sporna, ili koje može sadržavati druga zapažanja koja mogu doprinijeti usredotočenosti na bitno tijekom usmenog postupka.
   3.   Vijeće osigurava da je predmet spreman za donošenje odluke nakon zaključenja usmenog postupka, ako nema razloga koji to sprečavaju.
   Članak 10.
   Priopćenja strankama
   Ako vijeće smatra korisnim obavijestiti stranke o mogućim ocjenama činjeničnog ili pravnog sadržaja, obavijest se oblikuje tako da iz nje ne proizlazi da je vijeće u bilo kojem smislu njome vezano.
   Članak 11.
   Očitovanje na pitanja od općeg interesa
   Vijeće može na vlastitu inicijativu ili na utemeljeni pisani zahtjev predsjednika Ureda pozvati potonjeg na pisano ili usmeno očitovanje na pitanja od općeg interesa koja proizlaze iz postupka koji je u tijeku pred tim vijećem. Stranke imaju pravo podnijeti svoja opažanja u vezi s predsjednikovim očitovanjem.
   Članak 12.
   Vijećanja prije odluke
   Izvjestitelj podnosi drugim članovima vijeća nacrt odluke koja treba biti donesena te određuje primjereni rok za prigovore ili zahtjeve za promjenom tog nacrta. Vijeće se sastaje radi vijećanja o odluci koja treba biti donesena ako se čini da svi članovi vijeća ne dijele isto mišljenje. Samo članovi vijeća sudjeluju u vijećanju, no predsjedatelj dotičnog vijeća za prisustvovanje može ovlastiti i druge službenike poput tajnika ili tumača. Vijećanja su tajna.
   Članak 13.
   Redoslijed glasovanja
   1.   Tijekom vijećanja među članovima vijeća, prvi svoje mišljenje daje izvjestitelj, a zadnji predsjedatelj, ako izvjestitelj i predsjedatelj nisu ista osoba.
   2.   Ako je potrebno glasovanje, glasuje se istim redoslijedom, a u slučaju da su predsjedatelj i izvjestitelj ista osoba, on glasuje zadnji. Nije dopušteno ostati suzdržan.
   Članak 14.
   Stupanje na snagu
   Ova Uredba stupa na snagu treći dan od dana objave u Službenom listu Europskih zajednica.
   
      Ova Uredba je u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 5. veljače 1996.
      
         
            Za Komisiju
         
         Mario MONTI
         
         
            Član Komisije
         
      
   
   
      (1)  SL L 11, 14.1.1994., str. 1.
   
      (2)  SL L 349, 31.12.1994., str. 83.
   
      (3)  SL L 303, 15.12.1995., str. 1.